**PROVINSBØSSER ER GUD**

**X**

**her i verden findes vel tre, fem lande**

**hvor homoseksuelle kan leve**

**en smule i fred**

jeg håber Norge stadig er ét af dem

**X**

hundredtusindvis af homoseksuelle arresteredes og forfulgtes lige inden, under og efter 2. Verdenskrig

15.000 tortureredes i koncentrationslejre; voldtoges, tvangskastreredes - ligeledes udskammedes de af deres medfanger

65 % myrdedes

imens et ukendt antal homoseksuelle helt forsvandt eller begik selvmord

selv ikke med Nazi-Tysklands endeligt og befrielsen af kz-fangerne anerkendtes homoseksuelle

som ofre for krigen

i perioden 1945-1969 overflyttedes en væsentlig andel til almindelige civile fængsler

hvor de således kunne udstå deres straf ifølge paragraf 175, under hvilken nazisterne havde forbudt eksistensen af LGBT+

modsat jøderne

kompenseredes ingen homoseksuelle for udrensningen

først i 1994 ophævedes paragraf 175 i forbindelse med Tysklands genforening

i koncentrationslejrene havde nazisterne markeret de homoseksuelle ved at sy lyserøde trekanter på deres tøj; og uden for lejrene førte Vesttyskland navnelisterne videre, resulterende i udbredt og systemisk homofobi længe efter krigen

den homoseksuelle blev afskåret fra sit sociale netværk; selv i Frankrig, hvor homoseksualitet teknisk set var lovligt, måtte forfatter og Holocaust-overlever Pierre Seel gemme sig bag et ulykkeligt ægteskab med invaliderende, mentale konsekvenser: "Hver nat i løbet af min barndom hørte jeg ham skrige," har Pierres søn, Antoine, udtalt, "han led mere end jeg kunne begribe, mere end nogen kunne begribe"

alt imens den katolske kirke bankede på

sendte Pierre Seel breve hvori man bad ham konvertere

selv historikere tøvede med at anerkende krigens queer-ofre

Pierre Seels memoirer udkom

og LGBT+-aktivister lykkedes med at rejse mindesmærker tilsvarende dem der i årevis stod rejst for jøderne

i 2017 godkendte Den Tyske Forbundsdag omsider at kompensere ofrene for paragraf 175

vores homoseksuelle kroppe var pludselig velkomne/modvilligt velkomne ved siden af de heteroseksuelles på kirkegårde, i guds jord

**X**

hvorfor lærte jeg om jødeforfølgelsen i folkeskolen når jeg ikke lærte om homoforfølgelsen?

verden udgøres af:

1. – 31,5 % kristne
2. – 23,2 % muslimer
3. – 16,3 % ateister eller "andet"
4. – 15 % hinduer
5. – 7,1 % buddhister
6. – 5,9 % folkereligiøse
7. – 0,8 % andre religiøse grupperinger
8. – 0,2 % jøder

men verden udgøres også af:

1. – 90 % overvejende heteroseksuelle

**X**

tænk sig ...

at regeringslederne gav LGBT+-befolkningen en kollektiv undskyldning for Holocaust

evt. tilbød dem et stykke jord, hvor de kunne leve i fred resten af historien?

tænk sig ...

at Danmarks regering gav LGBT+-befolkningen en kollektiv

undskyldning for at to personer af samme køn ikke måtte danse med

hinanden frem til 1973

**den undskyldning ville lune hver dag**

**jeg går ud ad døren og stadig ikke kan tage min mand i hånden**

tro mig, jeg ønsker ikke at skulle føre bevis for mine oplevelser

i særdeleshed ikke over for dem

som aldrig helt kommer til at forstå

altid kan finde grunden til ikke at forstå

middelklasse, underklasse

højrefløj, venstrefløj

og dog

vil jeg forsøge en sidste gang

f.eks. er jeg fuld

jeg er kærlig

jeg sidder i bussen med min kæreste

det er nat, det er sommer

Nørrebro

og vi ser hinanden i øjnene

indtil den her dreng stikker hovedet ind imellem os:

"er I kærester?" spørger han, "jeg kan se på jer, I er kærester!"

"sig ikke, I er kærester?" "ej, ej," og drengen klapper, vender sig om

efter sine venner:

"dem der er kærester!" råber han, peger

min kæreste spørger om vi skal skride; jeg er rasende, sker dette

virkelig?!

hvorfor griber ingen ind?

bussen er propfyldt, hvorfor griber ingen ind ...

jeg har lyst til at kvase drengens kranium under mine støvler

jeg føler mig forrådt

hvad er dette for et fællesskab ...

jeg har lyst til at kalde knægten det værste, mest nedsættende jeg

kan finde på

men da ville stemningen i bussen først rigtig vende sig imod mig

homofobi, til gengæld ...

"føj," "buuuh!" drengen hviner

idet vi forlader bussen, støder han knytnæverne sammen med sine

venners, triumferende

endnu en nat på Nørrebro

havner jeg i en kiosk efter øl

jeg er alene

ude fra gaden høres grove, nærmest arrige jokes om homoseksualitet

da jeg træder indenfor

med mit lange hår og øreringe

ser jeg en fyr som kigger væk

dernæst hen på kioskmanden som fnyser, indforstået ...

jeg snupper den øl

jeg betaler for den øl

jeg træder udenfor, jeg smider øllen i skraldespanden

jeg skynder mig igennem parken med øjne i nakken

hjem hvor min kærestes mor er på besøg

pizzabakker, uldne trøjer

Willy og hende ser film

de ser cute ud der i sofaen

og jeg beklager sådan

at ødelægge stemningen

"kom indenfor, smid jakken," siger de, "fortæl"

ligesom den aften på Hovedbanegården

eller også var det Christiania

ved søen, ja

hvor jeg sad med ryggen til skoven, Willy tættere vandkanten

og en drengegruppe pludselig slog halvcirkel omkring os

måske de var påvirkede, det var de nok

i hvert fald ledte byturen dem hertil:

"er I bøsser?" spurgte én, "ej, ej," "hvis ham der ikke er en pige,"

fortsatte han med henvisning til mit lange hår - eftersom jeg endnu

ikke havde drejet ansigtet - "seriøst, jeg siger jer, hvis ham der ikke er

en pige, så er det klamt," "hvis min onkel var her, ville han ødelægge

dem," - det skal tilføjes, synes jeg, at én i drengegruppen udtalte sig

væsentligt mere hadefuldt end de øvrige - Willy placerede forsigtigt

sin hånd over en sten:

"Glenn, du skal ikke bevæge dig"

"hvorfor ikke, kommer han nærmere?"

"ja," hviskede Willy - aldrig havde jeg oplevet ham så perpleks, så

bange, min Willy, mit liv, for fanden—NEJ, dette måtte ikke ske—jeg

fornemmede drengen bagved, et skridt til—

og jeg rejste mig:

"hey, seriøst, gider I ikke lade os være? vi har ikke gjort jer noget..."

sagde jeg

og drengene skraldgrinte:

"oh, nooo!" "så var han en dude!"

"fy for satan!"

idet den hadefuldeste af dem, ham der ikke grinte, men faktisk

virkede rasende ved synet af mig, ligeledes rejste sig, kampklar, trak

sidemakkeren ham ned igen:

"smut med jer," sagde han

og vi smuttede omgående, eller

Willy tacklede mig så vi landede i skovbunden

grædende, jeg ville tilbage

jeg ville finde drengene igen, jeg ville smadres

jeg ville ikke leve længere

jeg kunne ikke mere

og jeg orker ikke mere

log på Facebook

log på Twitter, TikTok, Insta

oplev selv verdenssamfundet

hvor alt med et regnbueflag på

pilles ned i kommentarsporet

machomændene har tydeligvis homofobien til fælles

der kan de enes

i det allermindste

**X**

jeg vil ikke vise terroristen

jeg er ramt

jeg vil ikke vise terroristen

jeg er ked ad det

jeg vil ikke vise terroristen

jeg er bange

jeg vil ikke vise terroristen

jeg er hadefuld

jeg vil ikke lade mig påvirke af terror

men det gør jeg

jeg læser kommentarsporet på Facebook:

heteroseksuelle mener

det er tarveligt med krisecentre

kun for LGBT+-miljøet

og jeg internaliserer hjerteløsheden

jeg skammer mig

jeg ødelægges

ja, jeg er vel selv ude om det

**hvad skal vi også med al den særbehandling**

jeg slipper min mands hånd

jeg tager ikke med til festen alligevel

min søvn kapres af knivstikkeri

automatpistoler

højrefløjen der klandrer venstrefløjen

og omvendt

alt imens os

der står tilbage efter terrorangrebet i Oslo

ikke føler os mødt af andre

end os selv

hvilket netop hensætter mig

til angsten, hadet

modløsheden, desperationen

overlevelsestilstanden er et uværdigt liv

nej, jeg ved ikke

om jeg har styrken

der kræves af den homoseksuelle

**X**

heteroseksuel kunstner ønsker at provokere

knaldende en lolitadukke med Putins ansigt og

udtaler, shit, hvis russerne invaderer, er jeg på skideren

så fniser han, kunstneren

shit, tænker jeg

hvis russerne invaderer

klynger de min homoseksuelle krop op helt

uprovokeret

lederen af den russisk-ortodokse kirke kalder invasionen af Ukraine en "mission imod NATO-landenes homoseksuelle og deres rettigheder" Pride-bevægelsen opfatter han som "krigens årsag"

borgerlige, venstreradikale, kristne, politikere, sportsfolk,

meningsdannere, alle

der tillader eller selv bidrager til stigmatiseringen og fordømmelsen

af LGBT+ i medierne

er således medskyldige i massemord

**i mine øjne**

**er alle der ikke aktivt modvirker homofobi**

**medskyldige**

tænk sig

kaste sin befolkning ud i fattigdom og atomkrig

tænk sig

diktatoren provokeres af anal orgasme

tænk sig at måtte skrive

g-punktet oppe i nummi

ud af verdenshistorien

fordi: skrøbelig maskulinitet

ja, tænk sig

hvilken trussel

min kærlighed

ønskende fred og mangfoldighed

kan udgøre for en diktator

i Kina etablerede partiet i 2021

landsdækkende maskulinitetsskoler

hvor indadvendte drenge og mænd

"hærdes imod Vestens indflydelse"

grædende tvinges de i bokseringen

imens Sydkoreas præsidentkandidat går til valg

som erklæret anti-feminist

og vinder

imens Brasiliens Bolsonaro, Ungarns Orbán, Frankrigs Le Pen

og imens Polens LGBT+-frie zoner

imens de amerikanske republikanere beskylder demokraterne

for at være tilbageholdende over for Rusland

som udtryk for den "moderne soldats kvindagtighed"

imens 71 lande eller "geografisk afgrænsede områder" endnu forbyder

sex mellem mænd

og 43 af landene ligeledes forbyder sex mellem kvinder

og 11 af landene straffer homoseksualitet med døden

imens det i 15 lande er forbudt at opføre eller udklæde sig som det "modsatte køn"

verden over praktiseres "gay conversion therapy," dvs. psykisk tortur

med formålet at omvende den homoseksuelle til heteroseksuel, visse

steder statsstøttet

imens homoseksuelle forfølges i deres hjemlande

forfølges de selv som flygtninge

i asyllejre

**X**

homoseksuelle mænd tjener i gennemsnit 77.000 kr. mindre om året end heteroseksuelle mænd

hvilket svarer til en lønforskel på 15 %

når man ser på homoseksuelle over for heteroseksuelle kvinder

ser tendensen anderledes ud

der kan være flere forklaringer

jeg tror den ene omhandler maskulinitet

at maskulinitet forveksles med autoritet og derfor mere værdig til en højere aflønning

eller lidt karikeret, binært

kunne jeg hævde

at mandemændene i gennemsnit tjener mere end kvindemændene

og at mandekvinderne i gennemsnit tjener mere end kvindekvinderne

Danmarks eneste LGBT+-boghandel bombarderes af hadbeskeder

regnbuebænke overmales

på Frederiksberg, i Odense

og utallige andre byer hvor sådanne kærlighedstiltag forsøges rejst

"just be straight"

mere end 9 ud af 10 oplever homofobiske og transfobiske skældsord i

skolen, såsom "bøsse", "svans", "lebbe", "gay", "fag", "tranny"

**næsten hvert andet LGBT+-barn og unge udsættes for mobning og diskrimination i skoletiden**

at politikerne ikke erklærer undtagelsestilstand indtil ovenstående

menneskerettighedskatastrofe er afhjulpet, opfatter jeg som ondskab

**X**

højreradikale grupperinger og unge mænd der keder sig

homofoben afventer

den enlige ryger

der forlader baren og går hjem alene

i nattelivet

eller også fotograferes vi

gemmes i en database indtil den dag lovløsheden hersker

og udrensningen kan fortsætte:

**den homoseksuelle er i udgangspunktet**

**én præsident fra forfølgelse**

kun få dage efter Ruslands invasion af Ukraine

stormedes, endevendtes, vandaliseredes LGBT+-kontoret i Kyiv

hadefulde unge mænd "tog loven i egen hånd"

dem der hverken havde familie eller supportnetværk, og som derfor søgte tilflugt i lokalerne, bankedes og ydmygedes

af deres landsbrødre

jeg tør slet ikke tænke på hvad sådanne individer kunne udsætte LGBT+'eres gravpladser for

**X**

hvis Danmark var USA

ville Horsens være en by i Texas

og ham fra Tiger King min onkel

måske

hemmelige idol?

maskerede dickpic-afsendende

landsbysvans

i hvert fald synes jeg at dokumentaren Tiger King sæson 2

når ikke den fortaber sig i true crime

men i stedet dykker ned i Joe Exotics barndom præget af

underklasse

machomaskulinitet og homofobi

ganske rørende formår at vise os, seeren, anmelderen

denne privilegerede voyeur

(som var provinsen zoologisk have og den storbyuddannede en art naturgiven dømmende instans)

ganske rørende, synes jeg

konsekvenserne af identitetshelvedet for manden der blev til

Tiger King

psykisk nedbrudt

overkompenserende storhedsvanvittig

uempatisk, hævntørstig og voldsparat

af omsorgssvigt

paranoid af tillidsbrud

ond af ondskab

jaja

jeg ved godt serien ikke er lige så cremet og cute og glat eller noget

som f.eks. Skam eller Young Royals eller Call Me by Your Name

jeg ved da godt Joe Exotic & co. er temmelig frastødende

og ikke just appellerer til den heteroseksuelle piges blik

som så meget andet homo-kulturindhold ellers

har gjort i årevis

og måske det så er derfor jeg selv

åd serien

svært fordøjelig

som den var

lidt virkelighed omsider?

**X**

amerikanske serier, amerikansk mode, amerikansk popmusik,

amerikansk litteratur, amerikansk porno, amerikanske måder at

tale om vores følelser på, amerikanske nyhedsmedier, amerikanske

samfundsproblemer, amerikanske sociale medier

sommetider glemmer jeg helt

at USA ikke er Danmark

og må lige se ud ad vinduet

i 2011 eller også var det i 2016

eller 2020

bagbandtes og kørtes en ung homoseksuel sydstatsmand

ud i en skov

gerningsmændene (to mænd og en kvinde) gennemtævede ham

mandens hals var næsten skåret over

da politiet fandt liget forkullet

til begravelsen

mødte det lokale kirkesamfund frem

for at demonstrere imod homoseksualitet

imens den dræbtes mor udtalte til medierne

med GOD HATES FAGS-skilte og bannere i baggrunden

at hun ville ønske han aldrig var blevet født

ikke for hendes skyld

ikke for deres skyld

men sønnens egen

næste morgen indrykkede kirken en dødsannonce

"Endelig, Scotty hører til i helvede"

moren gik bort kort efter

Scotty arbejdede 40 timer om ugen som receptionist

hver eneste dag når skolen ved siden af ringede ud til frikvarter, kom børnene forbi for at kaste æg på vinduerne ind til ham

om lørdagen var han stamkunde på statens eneste homobar

sommetider i drag

homobaren reklamerede ikke med dens eksistens

man skulle vide hvor den var

300, 350 mennesker forsamledes indenfor i mørket

samtlige gæster kørt dertil fra fjerne egne af landet

stemningen løssluppen, men diskret: ingen hemmeligheder forlod baren

"Jeg kan ikke bo sammen med min kæreste. Jeg kan ikke engang ses

sammen med min kæreste. Det eneste tidspunkt jeg kan tage min

kæreste i hånden i selskab med andre, er når jeg besøger stedet her,"

udtaler en gæst

gæstens partner nikker, ser mod jorden

trailerparker, forladte huse, incest og elendighed, kirken måtte jo finde dens syndebuk

Bibelen svarede: homoerne

i et efterfølgende interview forklarer præsten hvordan han stødte

på to mænd der dyrkede "abesex" i naturen, og at han aldrig igen

ville bevidne et sådant syn, hverken i naturen, fjernsynet eller på

indersiden af nethinderne

han svor: aldrig igen

og igen forsikrer jeg mig selv:

USA er ikke Danmark

USA er ikke Danmark

**X**

som homoseksuel mand der kæmper klassekampen

foragtes du hurtigt

der er storbyens kulturindfødte

med ejer- og andelslejligheder på Frederiksberg, Østerbro, Indre By you name it

truet føler de sig

af privilegierne du mangler, men som du heller ikke lægger skjul på at du mangler

og så er der den homofobiske underklasse og alle de frivilligt uvidende

homofober på tværs af klasserne

og også de religiøse homofober og de opportunistiske forretningsfolk

der gerne taper produktet ind i regnbueflag herhjemme, men som

heller ikke tøver med at slette enhver homoseksuel karakter når

Disney-filmen får et kinesisk publikum

selv radikalfeministerne kan føle foragt

for den homoseksuelle, hvis ham de ser, er manden og kun manden

ligesom nogle minoriteter kan føle sig truet på deres spalteplads når en anden råber op på egne vegne

dertil kommer kollegerne

den dysfunktionelle familie

andre homoseksuelle som ligeledes drømmer om accept og berømmelse

indefra, udefra, allevegne fra

og så, til sidst, først og fremmest kommer middelklassen

krænket og hånt føler den sig af stemningen

når jeg pludselig snakker "intersektionalitet"

at godt nok er vedkommende kvinde, men hey, hvad så derudover

godt nok er vedkommende queer, brun, aldrende, diagnosticeret, men hey, hvad så derudover

vis mig jeres bankkonto

vis mig så den bankkonto

jeres forældres bankkonti

**X**

nej

homoseksuelle visiteres og fængsles ikke umotiveret længere

i hvert fald ikke i Danmark

til gengæld udstødes mange af familier og venner

arbejdspladsen

fodboldholdet

provinsen

boligkomplekser og villaveje

plejehjem og lovgivningen

verden over

verden over

forbindes homoseksualitet med abesex og pædofili

"aids er Guds straf"

og vi nægtes at undervise jeres børn i folkeskolen

ligesom vi nægtes at gøre tjeneste i militæret

ligesom utallige lande nægter at bortadoptere til homoseksuelle par

ligesom vi nægtes at sidde med når vores samlevende partner ligger syg på hospitalet og

kun må besøges af familie og nærmeste pårørende

hvert år "outes" utallige homoseksuelle

smides ud hjemmefra

af far og mor

egne søskende

på bussen til storbyen

med rygsækken fuld af

hvad

ikke mærkeligt

at mange homoseksuelle bakser med alkohol og stoffer

ikke mærkeligt

at mange homoseksuelle lider af psykisk sygdom

hønen eller ægget

mig i røven

**X**

hjemmerøveri skræmmer mig

ikke tanken om berøvelse og tæsk

mere at volden ville eskalere

blive dødelig idet hjemmerøveren fandt mig i sengen

med en mand

**X**

min mors bedste veninde Lonnie

som jeg elsker

fortalte om dengang aids-

pandemien forskrækkede alle unge

ingen turde gå i byen længere eller knalde eller leve længere

men så skete miraklet, for aids ramte kun homoseksuelle (lød det i nyhederne)

og de heteroseksuelle græd

af lettelse

gik i byen igen og knaldede videre og levede videre

der var vi heldige, sagde hun, min mors veninde, som jeg elsker

ind i mine øjne så hun

hjerteligt leende

aids-pandemien dræbte størstedelen af den generation

der kunne have dannet forbilleder for min

der burde have dannet forbilleder for min

**ikke alle har lige adgang til "lykkelig uvidenhed"**

det er derfor min kunst er et oplysningsprojekt

det er derfor min kunst er politisk, eksplicit

nødråb, appel

jeg har ikke privilegiet

at skrive for sjov

tror I jeg nyder at polemisere?

tror I jeg har lyst til at være så

antagonistisk?

så meget for meget

tror I jeg nyder at spilde livet

på at kæmpe for mine egne menneskerettigheder?

**X**

hvorfor samle skrald op efter sig

bidrage til fællesskabet

i et land hvor befolkningen ønsker ens ikke-eksistens?

er vel et rimeligt spørgsmål

**X**

udvikling er

at der i dag findes én åbent homoseksuel

professionel fodboldspiller på verdensplan

én

**X**

hov, vent, nu findes der to åbent homoseksuelle professionelle fodboldspillere på verdensplan

ikke at forglemme Justin Fashanu (1961-1998), fodboldverdenens

første åbent homoseksuelle spiller, som efterfølgende begik selvmord

eller Thomas Hitzlsperger som dog ventede med at stå frem til efter karrieren

**X**

DETTE ER IKKE ET POLITISK

STATEMENT

\*mig der kysser min kæreste

DETTE ER HELLER IKKE ET POLITISK

STATEMENT

\*mig der piller et blad ud af min kærestes hår

**X**

min kæreste og jeg sover hver for sig

vi har hver vores hylde i køleskabet

og rengøringsplan

vi spiser sjældent aftensmad sammen, og når vi gør

har vi planlagt en hel kærestedag

hey, skatter

hvad skal du på onsdag?

og så aftaler vi at hænge

selvom det ikke lyder af meget

ses vi hyppigt

sludrer, læser højt for hinanden, glor tv

hvis den ene først er hjemme efter 24

smider han en besked deromkring

og vi knalder

også det gør vi på vores måde

ja, jeg har mere lyst til min kæreste på den her måde

vi føler os frigjorte

når vi er sammen

er det et valg

"men så er I jo heldige med ikke at have børn"

jo tak

det er vi vel?

eller vores tilværelse kunne ikke lade sig gøre ellers

men vid også dette:

**mange homoer blev enestående til at tilpasse sig af en grund**

såfremt vi faktisk kunne bosætte os hvor som helst i landet

såfremt arbejdspladserne forebyggede diskrimination

og såfremt vi kunne tage hinanden i hånden på gaden

ja, hvem ved

hvilken heteroseksuel frihed vi så kunne udleve

**X**

det er meget at bede om

min begejstring og ukomplicerede glæde

til jeres babyshowers

i lyset af al den anerkendelse

jeg personligt har måttet kæmpe for

imod selvsamme fællesskab

som stadigvæk kun under mig

hvad?

som eneste inviterede homoseksuelle

afkræves jeg taknemmelighed

eller sådan føler jeg

og mine forestillinger er muligvis unfair

de skyldes den internaliserede homofobi

der fortæller mig

at alle kan se, der kommer svansen med sine veninder

som eneste dreng i pigegruppen

skriger han, svans, det er mig, juhuuuu

så er han også selv ude om det, den lyserøde igle

kønsforræder

når bøllerne stopper op

pigerne skynder sig væk, undskylder, medgiver at nej, ham kender vi ikke

svansen

over for bøllerne

alene, nu og altid

han bare svanser

svanset

som en svans

imod fortovet

hvem ved

måske forbipasserende ligefrem tiljubler svanseoverfaldet

det ville ikke undre mig

det er sådan det føles

det var sådan det var

der hvor jeg kommer fra

og min kæreste beroliger mig, han siger, prøv at være stolt, pigerne

ville kaste sig imellem, du er elsket, Glenn

min kæreste er dejlig, hans øjne glinser

han kan slet ikke respektere mit selvhad længere

**X**

hvis det at være homoseksuel

har været nemt for dig

så er du heldig

exceptionelt heldig

måske du er født i Indre By, måske er du født i Oslo

af oplyste og ressourcestærke forældre?

brug dit held til at hjælpe os andre

misbrug det ikke til at bagatellisere eller afspore vores uheld

**udvis ikke ukritisk solidaritet med:**

1. – **den gode stemning**
2. – **it-girls, fodboldholdets nr. 10**
3. – **magthavere i almindelighed**

**X**

gid det offentlige rum blev samme safe space for homoseksuelle

som for heteroseksuelle

så behøvede vi aldrig gøre opmærksom på problemet ved at lave vores egne, private fester

af sikkerhedshensyn

homobarer er for alle

jojo

men behøver I fejre jeres polterabender herinde

er byrummet

er villavejene

resten af verden ikke plads nok til jeres

heteroseksuelle triumf?

skal I absolut invadere

skal I absolut håndhæve jeres livsform

uden frirum til anderledes levende?

kan vi ikke elske uden voyeurisme eller fordømmelse

kan vi ikke elske

jojo

alle skal være velkomne

ligesom man bukker nakken i andægtighed for korset

prædikes der Cher på homobaren

det har man i hvert fald lov til

**udnyt ikke den andens gæstfrihed til at vade rundt med skoene på indenfor**

**X**

**jeg tænder ikke på min egen rummelighed**

jeg ville ønske Tivoli screenede for homofobi

nægtede vedkommende adgang

**X**

jeg kommer aldrig til at demonstrere for homofobers ret til at eksistere

jeg kommer aldrig til at hylde en machomand, uanset hvilken hudfarve han måtte have

jeg kommer aldrig til at hylde min undertrykker

heller ikke selvom livet også var svært for ham

hvis din religion er homofobisk

så er din religion affald

nej, jeg lytter ikke til "gangstarap"

al kultur som normaliserer termer såsom

svans, bøsserøv

er affaldskultur i mine ører

fuldstændig ligesom

luder, mongol, n-ordet

**X**

på en og kun én måde tror jeg

krig er konstruktivt

tænk bare ...

alle homofoberne som gerne sprænger sig selv i stykker for

hvad de nu tror på

mange landes smukkeste udviklinger skete i efterkrigstid

på tidspunkter hvor macho-

mandebestanden var på sit laveste

undskyld?

hvis der fandtes et land

hvor alle var homoseksuelle

ville jeg bo der

også selvom jeg var fattig og uden arbejde

ville jeg bosætte mig

i landet hvor alle var homoseksuelle

skulle jeg nogensinde henrettes

ville det sågar være en trøst

hvis bødlen var homoseksuel

**X**

som dreng misundte jeg pigerne

jeg tænkte

jer gider drengene i det mindste kneppe

mig vil de ikke engang sætte sig ind i en bil med

springer jeg først ud

som bøs'

sådan tænkte jeg om sammenholdet

når boldklubben havde vundet

og vi sad sammen fire drenge på bagsædet hjemad

hvordan jublen lige nu

kun inkluderede den side af mig

den kontrollerede og selvfornægtende

**X**

jeg ved godt handelsskoledrengene mente det for sjaw når de råbte

svans ad hvad som helst

**negativt**

at de ville have svært ved at forstå mig

hvis jeg 15 år senere meddelte

jeg ikke havde det lige så sjaw

min hemmelighed:

da homorygterne peakede, lagde jeg mig til at sove

i en dynge sne

nytårsnat

lige dele meningsfuldt og meningsløst i bagklogskabens lys

at hvad der er lol for nogle

kan betyde døden for en anden

Låååå-lå-lå-lå-lå-lå-lålååå

som homo gav det absolut ingen mening

at tage med mine venner i byen

i Horsens

altså

forestil jer at tage i byen usynlig

med 0 % chance for at score

eller synlig

med 95 % risiko for vold og udskamning

**X**

"Nu har vi hørt om homofobi i provinsen, kunne vi ikke snart få nogle positive homofortællinger?"

1. – citat, en middelklasseskribent

"Kan vi ikke bare smile og være gode venner alle sammen?"

1. – citat, en middelklasseskribent

**X**

på Roskilde Festival piller jeg regnbueklistermærket af bæltetasken

inden fællesbadningen

mit hjerte hamrer

jeg havde nær lykkeligt glemt

vagtsomheden

**jeg havde nær ladet mig narre af fællesskabet**

heteroseksuelle drenge skubber til hinanden, i køen

ser man hinanden an

om nogen måtte være bøs'

inden afklædningen

og jeg tænker på nattens koncerter

med Florence and the Machine

Bon Iver

hvordan vi holdt om hinandens skuldre

som fodboldfans med blomster i håret

one love

endless summer

papirresterne hvor regnbueklistermærket

skulle have siddet

ler ad mig

ligesom tomheden

jeg går alene hjem

med min ungdom

smilende

til jeres verden

undgå at forstyrre den

som et skvat

fra Orange Scene til teltene foretrækker jeg omvejen

LGBT+-lejren findes

og jeg skynder mig forbi som én

der ikke er hjemløs

jeg går med løftet pande

som en anden

jeg græder ikke når jeg lægger mig til at sove

som en anden

indebrændt planlægger jeg at forlade

jer alle sammen

jeg er 19 år

jeg er 20 år

jeg er 21 år

jeg er 25 år

I finder mig aldrig

hvor skulle 1 lede?

**X**

når ikke jeg kan være den jeg er

trækker jeg mig

til sidst er jeg forsvundet

og ingen ville vide

hvad der er sket

jeg tænker ikke I er onde

jeg tænker ondskaben er større end os

det er derfor min vrede bliver politisk

**X**

tage børnene med til badesøen

pakket kurv og ternet dug

bare grille, bare skåle

**nyde livet**

**eller være et homoseksuelt par**

hele tiden med bevidstheden om

en eller anden drengegruppe

susende forbi

på knallert eller

væltende ud af biler

påvirkede, nærgående

ophidsede, dumme

"ude på ballade"

med to mænd siddende for tæt på hinanden

i sigte

en heteroseksuel ven spørger mig

seriøst

hvis storbyen er så dyr

hvorfor flytter du så ikke på landet?

en kvindelig kollega fatter ikke behovet

som homoseksuel at prioritere gay exclusive-hoteller på ferien?

og jeg orker ikke mere

**X**

det er en kendsgerning at frustrerede mennesker som regel sparker nedad

det er en kendsgerning at gale mennesker sommetider slår ihjel

det er en kendsgerning at had rettes imod andetgjorte og kvinder

det er en kendsgerning at de fleste ved hvem hinanden er i mindre byer og landsbysamfund

at alle ved hvor den homoseksuelle bor

også den frustrerede

også den gale

det er en kendsgerning at homoseksuelle er bedst beskyttet under storbyens anonymitet

af utallige årsager

er dette en kendsgerning:

**ansigtsgenkendelsesteknologien udgør en reel trussel for vores eksistens**

enhver russisk, arabisk, kinesisk aktivist kunne potentielt, med statsstøtte og loven på deres side, aflæse billeder fra Google

homobarer, demonstrationer alene med formålet at lokalisere næste offer

forbud mod homoseksuel porno

et postvæsen der scanner pakkerne for "utilstedeligt indhold"

online-boghandlere der nedprioriterer eller helt skjuler

homoseksuelle forfatteres Young Adult Fiction til fordel for

heteroseksuelles

er en kendsgerning

også i Vesten

**X**

når en homoseksuel kvindelig skuespiller vinder prisen

lyder overskriften: "Homoseksuel kvinde vinder!"

men når den heteroseksuelle skuespiller vinder

får vi navnet på vedkommende

og ikke vedkommendes seksualitet

som pludselig er lige meget

når det handler om repræsentation

står vi stærkest samlet

det gælder også den homoseksuelle som forlader kampen

straks han lander sit job

som nyhedsjournalist

af ryger det lange hår

på kommer skjorten

således forklædes han

som en ordentlig mand

mens folket hjemme i stuerne klapper i deres små hænder

kan sige, se, bøssen er slet ik så tosset endda

se bare (indsæt navnet på en borgerlig politiker)

den mand har aldrig travlt

med at demonstrere

hvor homo han er, ja

ham ka' vi li'

når man roser homoen for ikke at være

"særlig homo"

hvad skal han så svare?

tak, det skyldes mobningen der tvang mig til at forlade mig selv tidligt i livet

**X**

jo, jeg kunne godt klippe mit hår

jeg kunne godt tale med en dybere stemme

jeg kunne godt kontrollere mine håndled og hofter og

mimik og interesser

i modsætning til andre kunne jeg assimilere mig selv væk

for at blende ind blandt heteroerne

sidst jeg forsøgte

endte meningen med livet dog

hvis det er privilegeret altid at kunne hoppe

tilbage i skabet

for at redde sig selv

vil jeg slet ikke være til længere

ikke i den tilværelse hvor jeg måtte benytte mig af et sådant

"privilegium"

**på verdensplan skjuler 83 % af alle homoseksuelle, hvem de er**

at skulle skjule hvem man selv er, medfører langvarige forkrøblende

psykologiske konsekvenser

**når homoseksualitet forbydes, stigmatiseres og usynliggøres**

**bliver det sværere, hvis ikke umuligt, for den enkelte at finde sammen med ligesindede**

danne grupper, opbygge miljøer

**leve værdigt**

så når præsten eller diktatoren eller sågar en venstreradikal woke- aktivist påpeger

hvordan den homoseksuelle, modsat visse andre, "i det mindste kan skjule sig"

ja, så kan den venstreradikale, præsten og diktatoren alle

komme ud på ét

**X**

her sidder et kærestepar

her står et kærestepar

og der sidder et kærestepar

her står et kærestepar

dreng, pige

pige, dreng

holder om hinanden

han med hænderne på hendes baller

kyssende

roder hun ham i håret

tilmed øjenkontakten holder de

inde på caféerne

mases barnevognene

legepladsen er total

for heteroseksualitet

indtil dagen hvor Pride-paraden afholdes

så vælger en særskilt gruppe heteroseksuelle

som reaktion imod LGBT+-propagandamaskinen

at afholde deres egen Pride-parade

for traditionelle familieværdier og normer

altså

som havde vi glemt alt om jer

et øjeblik

igen, beklager spydigheden

men

**X**

hvis en mand giver en kvinde en seddel

med navn og telefonnummer på

har vi begyndelsen på den romantiske komedie

**hvis manden gav en mand selvsamme seddel**

fik vi så endnu en historie om gay bashing

hvor politiet nægtede at efterforske sagen

som værende en hate crime?

skulle spørge fra en ven

**X**

under nedlukningen 2021

hvor forældre argumenterede på vegne af ungdommen

om alt det liv, deres børn — vores alle sammens unge — måtte ofre til fordel for fællesskabet

studenterkørsel, sex, kærlighed osv.

ja, selve livet...

kunne jeg ikke undgå at tænke

velkommen til

et smut forbi

hverdagen som svans i provinsen

de unge skal ikke lide som jeg led

men jeg tror det er sundt

at prøve noget på egen krop

sundt for empatien

hvis ikke en hel ungdom, så en måneds tid

det burde være så simpelt

det er det ikke

**X**

tre drenge stiger på toget og sætter sig

bag mig

én lægger benet over kors

en anden udbryder

what, hvorfor opfører du dig sådan

som en bøsse med benene der

og den anden retter sig op

skifter emne

drengene er højlydte

gymnasiealderen

caps, dyre ure

vores kommende bankrådgivere

advokater

bøsserøv, gentages

jeg hører ikke konteksten

og han siger noget lignende

igen

jeg er rasende

jeg er utryg

bor jeg i Rusland?

bor jeg i Qatar?

hvad fanden

tænk hvis jeg havde min kæreste med

og vi sad her

holdende i hånd

nej, jeg

har lyst til at nakkeskyde

drengene

virkelig smadre

deres kranier imod hinanden

hvorfor griber ingen ind?

hvorfor siger ingen noget?

må man gerne være homofobisk i København?

hallo

**hvorfor må man gerne være homofobisk når der ellers er så mange ting man ikke længere må?**

hvad fanden

og jeg rejser mig

tre stationer før jeg skal af

går hen til dørene

med kvalmen

tænk at jeg skal fungere i samfundet

på lige vilkår med alle andre

når vilkårene er så urimelige

minoritetsstress

min dag var fin

indtil

nu gribes jeg af spændinger

ensomheden og skammen

hvis jeg kunne

ja

hvis jeg kunne ville jeg nakkeskyde

drengegrupperne

deres forældre også

undskyld?

min kærlighed forbryder sig imod algoritmen

din kærlighed forbryder sig ikke imod algoritmen, den fremvises, fremelskes, tilskyndes, understøttes, hersker og forsvares

der er registreret homoseksualitet i over 100 forskellige dyrearter

det er ikke unaturligt at være homo

det er unaturligt at være homofob

**X**

jeg vil dø for homoseksuelles rettigheder

den er ikke længere

den er uendelig

**X**

det er svært ikke at opfatte andre mennesker

igennem egne traumer

jeg har svært ved at sænke paraderne over for mænd

også når de opfører sig totalt sødt

jeg drikker mig stiv

jeg taler bold

selvom jeg slet ikke behøver, ikke for deres skyld

de ved godt

du er homo, Glenn

det er OK

det er en uvant situation

her er ingen spøgelser

nej, du føler dig slet ikke hjemmevant

men det er OK

du kan stole på dem

se bare

drengene

de er tydeligvis blevet voksne eller

er de ...

tydeligvis

sådan gik jeg og sparkede sideruderne ind på vej hjem fra byen

fuldevred på mig selv

over mit liv

over alt det liv

der kunne have været så meget

nemmere

**X**

hallo, skolegården

hvornår voksede I andre fra den?

hvordan voksede I bare sådan fra den?

**X**

angstlidende ved jeg

hvor selvforstærkende det kan være

at udsætte mig selv for nyhederne og dog være nødt til at følge med

hvem ved ...

måske et homoseksuelt par fik knust ruderne til deres gårdbutik i nat

så ved jeg da dét

OK

denne plet på danmarkskortet er lukket land for mig

også denne plet på danmarkskortet er lukket land for mig

jeg kender ingen heteroseksuelle drenge

som aldrig har haft en homofobisk tanke

og det er okay

så længe I bliver klogere

følgende angsttanke er blot

endnu en angsttanke, men alligevel forståelig?

som homoseksuelle lever vi på de heteroseksuelles nåde

lad os undgå at provokere dem unødvendigt

vi risikerer at få vores menneskerettigheder

taget fra os igen

**X**

en høj lyd, og jeg farer op i loftet

min folkeskolemobber er blevet et bedre menneske end jeg

når han kedede sig, gik han efter mig

jeg internaliserede nedværdigelserne

i dag er jeg en skamfuld, forkrøblet udgave af den jeg kunne have været

han blev far

jeg ryster på mine ben, jeg hjemsøges af mareridt

han virker imødekommende og rar på sine profilbilleder

min mobber tager øretelefonerne ud og hilser pænt på kasseekspedienten

min mobber er blevet et større menneske end jeg

jeg hænger fast

han kom videre

jeg kunne godt bruge en undskyldning

han ville sikkert gerne give mig den

**X**

tak for lort

**X**

ligesom humor der sparker nedad

er dårlig humor

bør kritikken af minoriserede grupper

komme indefra

tænker jeg

hvorimod kritikken af samfundets mest privilegerede

bør komme allevegne fra

**X**

én gang kaldte jeg en kvinde luder

vi var på charterferie

min ekskæreste og jeg var taget i byen

faldt i snak med hende her

sygeplejersken fra Odense

som foreslog nøgenbadning på stranden

fulde turister, og natten var næsten morgen

hun pillede tøjet af

skreg, kom så!

jeg ville ikke

det ville min ekskæreste egentlig heller ikke

vi sprang i bølgerne med underbukserne på

kvinden konfronterede mig

vi stod på bredden igen, dirrende

eller jeg gjorde

ved ikke med min ekskæreste

han stod formentlig lige bagved

og så sagde hun

kvinden skreg:

**du er sgu den kedeligste bøsse jeg har mødt**

med de arrigste øjne som om

hvem fanden var jeg

jeg brød sammen

jeg kaldte hende luder

hævede hånden til lussing

da nogen kom imellem os

**X**

heteroseksuelle kulturskribenter

som slår ned på homoseksuelle

underholdningsprogrammer

for at være for heteroseksuelle, dvs. kedelige

ikke queer nok

skal pænt lukke deres nummi

hey

det er OK

kritiser endelig dit eget miljø, lad os hjælpe hinanden med at forbedre os selv

men hey

heteroseksuelle

woke

kulturskribent

du forstår næppe **internaliseret homofobi**

hvad fuck

din utålmodighed på vegne af vores frigørelse

retraumatiserer

bitch

vi skylder dig

shit

vi skylder dig ikke at efterleve

Netflix-forventningerne om den sjove bøs'

den udadvendte bøs'

den festglade bøs'

den farvestrålende bøs'

seriøst

din kage

lad os nu bare være

mennesker

**to samlevende mænd i provinsen**

**er en større sejr**

**end din overflod af københavnerprivilegier tillader dig at begribe**

**X**

hvis jeg var 16-21 år, født og opvokset i København/Frederiksberg

ville jeg formentlig også være non-binær

**X**

hvis det eneste tidspunkt heteroseksuelle fodboldspillere kan anerkende homoseksuelle, er

når vi tackler hårdere end dem

ikke går til dommeren når homofobien siver fra læberne

men i stedet tackler lige så hårdt eller hårdere end dem

så gider jeg slet ikke have de heteroseksuelles anerkendelse

**X**

**kære homoseksuelle, lad os ikke konkurrere om de heteroseksuelles gunst**

vi behøver ikke forråde hinanden eller os selv for at indgå i den

heteroseksuelle mandlige vennegruppe

vi behøver ikke agere gay best friend, repræsentationssmykke for den heteroseksuelle pige

friheden er når den homoseksuelle kan være sig selv

også sammen med andre

vi bør ikke lade os narre

vi bør ikke lade os tilpasse efter heteroseksuel håndplukning af

nogle udvalgte iblandt os

en fri bøsse er ikke friere

end den mindst frie bøsse

hvis jeg castes som den homoseksuelle

hvor står jeg så

hvis vennegruppen pludselig åbner sig

for endnu én?

hvis jeg accepteres af vennegruppen

på trods af at være homoseksuel

hvor står jeg så

hvis endnu en homoseksuel forsøger at trænge ind?

begge scenarier bekræfter opfattelsen af "manglende plads"

**X**

der sker en retraumatisering

i feministiske rum

når en kvinde afkoder mig som mandemand

nå

hvad laver du så her?

den attitude imens jeg selv har været døden nær

under patriarkatet

safe spaces, safer spaces

mulighederne er mange

for nogle

og dog vedbliver kategorierne

gensidigt udelukkende

enten eller

hvor jeg

der falder mellem stolene

fuck mig?

jeg har lyst til at skrige vedkommende i hovedet

heteroseksuelle cis-kvinder har det fucking easy

sammenlignet med fimsede homoer

i arbejderklassens provinser

kvindedrab, retten til abort, retten til adoption

voldtægt, hate crimes, trivselsundersøgelser, lovgivning, religiøs fanatisme, heteronormativitet

statsforfølgelse og udrensning af LGBT+-befolkningen

det var ikke meningen

dette skulle være en lidelseskonkurrence

men hvis "feministerne" trækker kvindekortet, søstersolidariteten

og smider bøsserne på porten

ligesom visse andre smider transpersoner på porten

kommer jeg kraftedeme efter jer med alt jeg har og er

eller

jeg er dybt

dybt

misundelig på enhver

der står op om morgenen med en oplevelse af

tilhør

grundlæggende tilhør

**X**

hvis feministerne smider homomanden på porten alene for at være

mand, men gerne opretter en ekstra kønskategori der f.eks. giver non-binære

adgang til fadet

jamen

så er jeg som sagt non-binær

kære cis-heteroseksuelle storbycentrerede øvre middelklasse

vi er efterhånden mange der ikke finder os i undertrykkelsen længere

I er nødt til at reflektere intersektionelt

jeg beder jer

for alles bedste

**X**

kan søstersolidaritet udvikle sig til kammeratlig nepotisme?

identitetsnepotisme?

alder, bopæl, indkomst, skolegang, religion, seksuel orientering

hvad med solidaritet baseret på andre fællesnævnere

hvorfor er sådanne i orden, er de overhovedet?

hvilke solidaritetsfølelser er mere i orden end andre, eller

er det i orden når nogen hjælper dem der ligner dem selv

men ikke når andre gør?

kan mennesket forholde sig til en masse komplekse, modstridende

problemstillinger kollektivt

eller fungerer udviklingen primært således

at nogle griber stafetten ud af hånden på nogle andre?

jeg læser en artikel, den handler om næste generations filmskabere

eller også var det teaterskabere

i hvert fald består generationen af smukke, veluddannede mennesker

opvokset i kreative miljøer, uddannet fra landets dyreste skoler

de ønsker at gøre op med "det indskrænkede rum man har tildelt dem"

men igen synes jeg umiddelbart artiklens medvirkende tilhører den

objektive top af kultureliten

hvad angår renommé, magt, indflydelse, velstand, medfødt netværk?

**X**

hvordan kan det være så svært

at anerkende anderledes seksualiteter

uden der dermed skulle være noget galt med heteroseksualitet?

hvordan kan det være så svært

at anerkende anderledes samlivsformer

uden der dermed skulle være noget galt med den gennemsnitlige?

hvordan kan det være så svært

at anerkende psykiske sygdomme

uden også at hylde dem?

hvordan kan det være så svært

at beskytte uden at overbeskytte

et udsat menneske?

hvordan kan det være så svært

at opnå mere plads

uden dernæst at afkræve endnu og endnu mere plads?

det der var en uventet fornøjelse i går

= det vi føler os berettiget til i dag

= det som ikke vil være nok i morgen?

**X**

mange homoseksuelle afsløres og forrådes

af andre homoseksuelle

som overlever provinsen på et fodboldhold, f.eks.

ligeledes anklages svansen for at opretholde

"homoernes dårlige ry"

værende mindre mand, halvt menneske

havende sig en slap ringmuskel

moral

det er bl.a. den internaliserede homofobi

der får homoseksuelle drenge til at hade sig selv og andre homoseksuelle drenge

homofobi skiller homoseksuelle ad

spiller dem ud imod hinanden

hvor nogle kastes under bussen

så andre redder sig selv

nogle homoseksuelle overlever

som en del af pigegruppen

de tages ind

sådan opleves fællesskabet

baseret på nåde

for det vil de gøre hvad som helst

forlade egne behov, tilpasse sig

hvorfor det også føles retraumatiserende

for nogle homoer

når veninderne bliver gravide

og selv står tilbage

alene igen og

glad på deres vegne, naturligvis

ked ad det, skuffet

skamfuld over de vanskelige tanker, ambivalensen

hvem er jeg

hvornår skulle jeg have lært mig selv at kende

vist mig selv

over for mig selv?

hvilken rolle

har jeg i samfundet

har jeg én overhovedet?

**X**

jeg er færdig

med at være gæst

i de heteroseksuelles liv

færdig med at tvinge mig selv igennem superheteroseksuelle romaner

kun for at nyde

nogle få steder der efterlades plads

til andet

nærmest allergisk over for sådanne romaner

gennemtrawler jeg homoseksuel Young Adult

20 år for sent på den

lykkelig og ulykkelig:

her havde mit liv jo fandtes

hele tiden

**X**

jeg er 32 år

født og opvokset i Horsens

som svans, bøsse, homo

feminin dreng

mig selv

whatever

lad mig være

lad mig så være

**X**

i denne machoverden kender jeg ikke voldsomt mange

modigere end svansen, synligt udlevende sig selv derude

i Jylland, på Nordfyn, samtlige landes versioner af Jylland, Nordfyn

socialt udfordrede boligblokke

under- og arbejderklassen

gør jeg mig således medskyldig i at generalisere samt rangordne

andre menneskers smerte?

ja, det gør jeg nok, eller jeg mener

samfundsdebatten mangler klasseperspektiv

selvfølgelig har jeg blinde vinkler

det er derfor jeg rækker ud

**X**

min fomo kommer sig af et undertrykt liv

først som 30-årig ankom jeg til udlevelsen

så var diskotekerne lukkede

og jeg begyndte at tabe håret

#gaywithdelay

**udelukkelse er indespærring**

**SELVLIV**

**X**

ingen skal kunne alting selv

uanset hvad du skulle som barn

**X**

din omsorg irriterer mig

din omsorg minder mig om min egen

manglende evne til at passe på mig selv

min kæreste trøster mig og

jeg føler mig talt ned til

så skal jeg passe på

ikke at forveksle sårbarhed med svaghed

jeg er ikke

ødelagt

jeg er ikke

fucked

jeg reagerer nemt på en barnagtig måde

selvom det ikke er min skyld

skal jeg være voksen nok til at bede om hjælp

det kontraintuitive i at sænke paraderne

blotte sig

blødgøre sig

i stedet for at trække og isolere sig

når man føler sig såret og usikker og under angreb

er en tillidserklæring

**X**

selvom livet viste sig fra sin frygteligste side igen og igen

betyder det ikke nødvendigvis at det også vil gøre det

igen

**X**

det er ikke hensynsløst

ikke egoistisk at sige fra

uanset hvordan dine forældre groomede dig

du vil af og til:

1. – skabe dårlig stemning
2. – skuffe
3. – overraske
4. – kede
5. – irritere

men aldrig bliver det uhøfligt eller nærtagende at sige fra

du behøver ikke tage hele verden ind

du behøver ikke ignorere dit ubehag for at undgå konflikter

at leve sit liv ovre i andre mennesker stinker

af tomhedsfølelse

måske du har let ved at føle andre menneskers smerte

måske andre mennesker har let ved at åbne sig for dig

uanset har du også selv krav på at føle dig mødt, utilstrækkelig, fraværende

også selvom du er god

**X**

jeg oplever det egentlig ikke som et super frit valg

takke nej til de sociale medier?

jeg mener

meningerne skabes derinde, vor tids helte fødes derinde

du findes ikke

hvis ikke du findes derinde, eller hvad

selvfølgelig vil jeg være med

koste mig min lykke?

er det privilegeret at kunne afstå fra muligheden for

at råbe i munden på de andre

det tænker jeg

men kildekritik har heller aldrig været vigtigere

**X**

det er okay at blive vred

det er okay ikke at kunne falde til ro igen med det samme

verden er uretfærdig

verden er uretfærdig, for nogle mere end andre

trangen til at besidde

er en menneskelig trang, den

må vi forholde os til

alle sammen

det er lidelsesfuldt at skulle være

enestående

det er lindrende ikke at skulle være det

**X**

jeg har vanskeligt ved at mærke mig selv

sammen med andre mennesker

jeg er kun tryg

når de voksne har det godt med hinanden

så det må jeg sørge for

tænkte barnet

vi troede vi var stærke for hinanden

ved at lide hver for sig

hypotese: lykkelige mennesker er næppe i stand til at gøre andre fortræd

**X**

nu må jeg pludselig til at mærke efter, passe bedre på måske jeg endda konfronteres med min værste frygt:

ikke længere at kunne

hvad jeg før har kunnet

at:

1. – overpræstere
2. – overmotionere
3. – overarbejde

udgør socialt acceptable måder at håndtere vores traumer på

**ingen af dem gavnede min udvikling som menneske**

det det kræver at nå frem, er ikke længere det jeg har brug for når først jeg er fremme

det er okay at føle sig skuffet over livet sommetider

**X**

jeg behøver ikke gøre mine forældre stolte

det er ikke mit ansvar at redde nogen

jeg må gerne leve

det liv jeg har lyst til

undertrykkelse af behov

= provokation når andre udlever dem for øjnene af én

giv slip på din stolthed

og ingen kan ydmyge dig igen

traumer er ikke fjerne erindringer

traumer er nu her og i dag

måden jeg responderer på mine omgivelser

jeg bliver flov når jeg stikker hovedet frem

så stikker jeg hovedet ekstra langt frem

beroliger mig selv ved at opdage

at det kan jeg godt

mit begær er ikke frastødende

mine drømme er ikke frastødende

mine begrænsninger er ikke frastødende

jeg tillader at danne mig mine egne indtryk

**X**

mine coping-strategier er ikke underudviklede

ligesom frugter

er det kun naturligt at hænge på sine forældre

imens man modnes

jeg er ikke rådden

men muligvis lidt grøn

inden for tillidsevnen

der findes en tid i solen at indhente

beklager frugtmetaforen

**X**

jeg er ikke alene her i livet

selv ikke når jeg er alene, er jeg helt

"alene her i livet"

**verden skylder mig noget**

**verden skylder mig ikke noget**

ulykken ramlede tilfældigvis

ned over mig

de andre kommer aldrig til at få som fortjent

du kommer aldrig til at få som fortjent

alligevel føltes det vidunderligt at stjæle

fra Bilka bl.a., ja

der er tilfredsstillelse i

at give overmagten igen

**X**

jeg tror at megen magtmisbrug kommer af selvretfærdighed

klassebaseret selvretfærdighed

aldersbaseret selvretfærdighed

hudfarve- og kønsbaseret selvretfærdighed

kommunal selvretfærdighed osv.

samt selvretfærdigheden i at identificere sig som den forurettede

dette har jeg fortjent

efter al modgangen

er det ikke mit ansvar

at respektere andre mennesker længere

overholde loven, værne om klimaet

således tror jeg

adskillige ofre hænger fast

i rollen

jeg er selv ét af dem

sommetider

denne ferie

skjorte, armbånd, særbehandling har jeg fortjent

efter alt hvad man tog fra mig

behøver jeg ikke forvente meget mere af mig selv

**X**

det er okay at have lyst til at give op sommetider

det er okay at ville være ansvarsløs, rummes også når jeg er urimelig

det er okay at græde usammenhængende

prøv bare

som en anden voksen at gentage efter mig:

det er okay

**X**

jeg vil lære at nære

tillid til tvivlen

jeg vil lære at nære

tillid til uvished

**X**

hvad var meningen med at blive husket for sine præstationer og hårde arbejde hvis ingen til begravelsen kendte navnet på ens favorit-is?

**X**

han har ingen pårørende

ingen sætning

skræmmer mig mere